Demszky konfrontálódik a Hild-házért
A főpolgármester szerint nyílt jogsértés, hogy ügyészségi óvás ellenére tovább folytatódik a VI. kerületi, Király utca 40. szám alatti Hild-ház bontása. Demszky Gábor arra kérte a belügyminisztert, szerezzen érvényt az ügyészségi döntésnek.
Demszky Gábor emlékeztetett arra, hogy a közelmúltban széles körű civil összefogás bontakozott ki az épület megmentése érdekében. A főpolgármester Lamperth Mónika belügyminiszternek írt levelében  kifejtette: "A VII. kerület bontási engedélyt adott ki a házra, amely 1844-ben Budapest emblematikus építésze, Hild József tervei alapján épült. A civilek mellett a Kulturális Örökségvédelmi Hivatal és a Fővárosi Önkormányzat sem ért egyet az épület lebontásával, ám az illetékes kerületi önkormányzatok a pusztítás mellett állnak".
Demszky Gábor arra kérte a VII. kerület vezetését, hogy módosítson szándékán, és függesze fel az építési engedélyét. A kérés nem használt, mint ahogy nem lett foganatja Bozóki András kulturális miniszter hasonló kérésének sem, ezért a főpolgármester Lamperth Mónikához fordult, hogy a belügyminiszter szerezzen érvényt az ügyészség döntésének és a Kulturális Örökségvédelmi Hivatal állásfoglalásának. Demszky hozzátette: „Ha Ön az önkormányzatokat felügyelő miniszterként határozottan fellép a jogszabályellenes bontás ellen, a klasszicista épület még megmenthető. Néhány nap múlva már késő lesz."